Nos Hugo dux Burgundie notum facimus uniuersis presentes litteras inspecturis quod cum nos vendiderimus viris religiosis, abbati et conuentui Sancti Stephani diuionensis villam de Asneriis cum eiusdem ville pertinenciis et finagiis uniuersis nec non receptum et manerium de Crotis, longe post venditionem eisdem factam a nobis, nobilis vir Odo dominus Donnepetre memoratis abbati et conuentui mouit super medietate predictorum in nostra curia questionem. Die vero assignata in nostra curia partibus predictis eisdem abbati et conuentui in iudicio portauimus garantiam, et super premissis nos fecimus et facimus garantorem. Volumus itaque, mandamus et precipimus quod dilecta uxor nostra Yolendis et heredes nostri duces Burgundie sepedictis abbati et conuentui super venditione predicta in perpetuum portent garantiam et ipsos super hoc conseruent indempnes, ita quod eandem villam cum finagiis eiusdem pertinentiis uniuersis pacifice teneant, habeant, possideant et quiete. In cuius rei testimonium presentibus litteris sigillum nostrum fecimus apponi. Actum anno domini M°. CC°. quadragesimo octauo mense junio.